Nurmon Jymy - lentopallon Mestaruusliiga

Puijo Wolley - Nurmon Jymy
2020-01-22 18:00 (Europe/Helsinki)

LP Viesti - Nurmon Jymy
2020-01-27 18:30

Nurmon Jymy - WoVo Rovaniemi
2020-02-02 17:00 | Nurmohalli, Länsitie 30, 60550 Seinäjoki, Suomi
Jymylle vieraita napapiiriltä

Nurmon Jymyn naisten lentopallon mestaruusliigajoukkueen passari Anniina Keinonen tietää, että sunnuntain kotiottelussa rovaniemeläistä Woman Volleyta vastaan pitää tehdä täysi iltapuhde. Joukkueet ovat kohdanneet runkosarjassa kahdesti. Jymy voitti kotonaan ja vastaavasti Rovaniemi oli vahva napapiirillä.
– Rovaniemi on parantanut peliään koko ajan. Joukkueella on kova syöttö ja lisäksi se puolustaa hyvin. Joukkue on tasavahva ja päähyökkääjä Taylor Slover on myös parantanut peliään koko ajan, Keinonen taustoittaa.
Jymyllä tilanne on sama. Peli on parantunut ja viimeisestä kuudesta pelistä on ollut tuomisina vähintään piste jokaisesta ottelusta. Viimeksi maanantaina Jymy laittoi ahtaalle puolustavan mestarin LP Viestin Salossa. Kolme sarjapistettä olisi sunnuntain kotiottelusta oiva saalis.
– Meidän pitää syöttää hyvin, että vastustaja ei pääse hyökkäämään keskeltä. Jokaisella osa-alueella on onnistuttava. Viime pelit ovat menneet mukavasti ja niistä on saatu hyvin itseluottamusta, Keinonen painottaa.
Jymy vahvistui joulutauon jälkeen yleispelaaja Maddine Hagertyllä. Keinonen toteaa Haggertyn tasapainottaneen peliä ja tuoneen joukkueeseen rauhallisuutta.
– Viime peleissä meidän torjuntapeli on ollut vahvaa. Lisäksi on saatu hyökkäyspeliin lisää monipuolisuutta. Myös keskihyökkäykset ovat viime peleissä tulleet alkukautta enemmän mukaan, Keinonen lisää.
Rovaniemellä on Nurmon tapaan kolme ulkomaalaisvahvistusta. Latvialainen Ruta Linda on joukkueen passari. Päähyökkääjä Taylor Sloverin lisäksi jenkeistä tulee Jenelle Jordan.
Keinonen pelaa Jymyssä toista kauttaan. Edelliset kaksi vuotta hän pelasi Ranskassa Volleyball Romansin joukkueessa.
– Suomen liiga on tällä kaudella kaikista kovatasoisin, mitä minä olen liigassa pelannut ja lisäksi tasainen. Suomen liiga päihittää Ranskan ykkössarjatason, missä minä pelasin.
Keinonen tietää mistä puhuu. Vuodet Hämeenlinnassa, Pieksämäellä ja Orivedellä ovat tuoneet aiemmin palkintokaappiin kolme suomenmestaruutta, yhden hopean ja yhden pronssin sekä Suomen cupin voiton. Kurikan Ryhdin kasvatille paluu kotiseudulle oli helppoa, kun Jymyssä tarjoutui mahdollisuus pelaamiseen. Keinonen luottaa Jymyn mahdollisuuksiin.
– Ensin pitää tietysti ansaita paikka play-offeihin. Sitten pelit alkavat tavallaan uudestaan. Liiga on tasainen ja jokaisella joukkueella on mahdollisuudet. Olemme viime peleissä pelanneet kärkijoukkueitakin vastaan tiukkoja pelejä ja se tuo itseluottamusta. Hommia on vielä tehtävänä, mutta suunta on oikea, Keinonen vakuuttaa.
JARI HAKALA

Nurmon Jymy - Pölkky Kuusamo
2020-02-09 17:00 | Nurmohalli, Länsitie 30, 60550 Seinäjoki, Suomi
Jymyllä hyvä draivi päällä

Nurmon Jymyn naisten lentopallon mestaruusliigajoukkue on joulutauon jälkeen löytänyt hyvän potkun otteisiinsa ja venyttänyt pisteputken otteluissa jo kahdeksan ottelun pituiseksi. Jokaisesta viimeisestä kahdeksasta pelistä Jymyn pistetili on lihonut vähintään pisteellä.
Nyt Jymyllä on kolme kotiottelun putki, josta ensimmäisestä Rovaniemen WomanVolleyta vastaan Jymy otti sunnuntaina täyden pistepotin. Seuraavaksi Nurmohalliin saapuu ensi sunnuntaina sarjakakkonen Kuusamon Pölkky.
– Varsinaista pistetavoitetta ei kotipeleihin ole asetettu, mutta kaiken teemme, että pisteputki jatkuu. Meillä on hyvä draivi päällä ja kaikki mahdolisuudet, painottaa libero Laura Penttilä.
Vastaan tuleva Pölkky Kuusamo ei ole joulutauon jälkeen vielä aikaa tien päällä viettänyt, vaan on pelannut peräkkäin viisi kotipeliä. Nyt kuusamolaiset lähtevät joulutauon jälkeen ensimmäisen kerran reissuun. Kuusamo on ollut kotipeleissään vahva. Se on voittanut viime peleistään neljä ja hävinnyt vain yhden erin 3-2 kärkikamppailussa sarjakärki LP Kangasalaa vastaan. Jymy ja Pölkky ovat kohdanneet runkosarjassa kahdesti. Kuusamossa Pölkky oli parempi erin 3-1. Nurmohallissa Jymy otti ennen joulutaukoa yhden sarjapisteen kotijoukkueen taipuessa vasta viiden erän taistelun jälkeen erin 3-2.
– Pölkky on vahva joukkueena ja ilman työtä ei pisteitä tule. Pölkky pelaa monipuolista hyökkäyspeliä ja palloa tulee vähän joka puolelta. Meidän torjuntapeli pitää on kohdallaan ja sama taistelutahto otteissa, mikä viime peleissä on olut, Penttilä jatkaa.
Penttilä on pelannut viime pelit Jymyn liberona alkukaudesta liberona pelanneen Pauliina Vilppolan loukkaannuttua.
– Vastuuta on tullut ja pelit ovat maistuneet. Nyt ennen ottelua tulee toki jännitettyä enemmän kuin aiemmin, mutta kyllä minä tämän paikan ihan hyvillä mielin olen ottanut vastaan. Toki virheitäkin tulee, mutta ne kuuluvat lajiin. Ihan tyytyväinen voi olla, Penttilä hymyilee.
Penttilä on Jymyn kasvatteja. Hän aloitti Jymyssä lentopallon pelaamisen kuusivuotiaana. Nurmon lukiossa toista vuotta opiskeleva Penttilä on liigajoukkueen mukana toista kauttaan.
– Viime kaudella pelasin keväällä joitakin kotipelejä. Tämä kausi on ensimmäinen kunnon vuosi, kun olen ollut mukana kaikessa liigajoukkueen tekemisissä, Penttilä iloitsee.
JARI HAKALA

Nurmon Jymy - Oriveden Ponnistus
2020-02-12 18:30 | Nurmohalli, Länsitie 30, 60550 Seinäjoki, Suomi
Jymyllä edessä kuuden pisteen ottelu

Nurmon Jymyn kolmen kotiottelun putki naisten lentopallon mestaruusliigassa huipentuu keskiviikkona, kun Jymy kohtaa arkiottelussa Oriveden Ponnistuksen. Jymy voitti kolmen kotiottelun avauksessa Rovaniemen Woman Volleyn ottaen kolme sarjapistettä. Keskiviikon ottelu OrPo:a vastaan on varsinainen kuuden pisteen ottelu, sillä joukkueet ovat sarjataulukossa peräkkäin sijoilla seitsemän ja kahdeksan. Jymy on OrPon edellä kolme pistettä. Kolmen pinnan voitto keskiviikkona kasvattaisi eron kuuteen pisteeseen.
– Ottelu WoVoa vastaan oli hyvin samanlainen kamppailu eli myös tärkeä voitto keskinäisestä pelistä. Samaa lähdemme nyt hakemaan. Kaikki pisteet, mitä vaan saadaan, ovat arvokkaita, painottaa Jymyn keskitorjuja Sara Niemi.
Jymyllä on varsin tiivis tahti, sillä sunnuntaina Jymy kohtasi sarjakakkosen Pölkky Kuusamon. Kuusamo vei pisteet erin 3-0, mutta erät olivat tiukkoja.
– Ei siinäkään erävoitot kauas jääneet. Pölkky pystyi kuitenkin kääntämään ratkaisupallot hyväkseen, Niemi jatkaa.
Niemi toteaa, että arki-illan peli ei vaikuta mitenkään valmistautumiseen.
– Samalla lailla kaikki tehdään kuin viikonlopun peleissä. Aamutreenit ovat normaalisti. Ainoa ero on, että peli on pari tuntia myöhemmin.
Jymy ja OrPo ovat kohdanneet runkosarjassa kahdesti. Marraskuussa Orivedellä OrPo voitti 3-2. Tammikuussa Nurmohallissa Jymy kuittasi voiton samoin lukemin. Orivedellä on Jymyn tapaan kolme ulkomaalaisvahvistusta. Hakkuri Julymar Otero tulee Puerto Ricosta. Yleispelaajat Carly Beddingfield ja Lauryn Gillis tulevat USA:sta.
– OrPo vahvistui vuodenvaihteessa. Gillis tuli silloin mukaan ja keskipelaaja Pilvi Kettunen muutti LiigaPlokista OrPoon. Molemmat olivat toki mukana jo tammikuun meidän kotipelissä. OrPon peli on kehittynyt, kuten myös meidän peli. OrPo pelaa monipuolista hyökkäyspeliä niin laidasta kuin keskeltä.
Niemi on Jymyn kasvatteja ja pelaa Jymyssä toista liigakauttaan. Hän toteaa, että Vastustajat tulevat kolminkertaisessa sarjassa tutuksi.
– Opitaan tietysti siitä miten vastustaja pelaa, mutta aina yritetään myös yllättää vastustaja uusilla asioilla. Tärkeintä on kuitenkin, että parannetaan omaa tekemistä ja panostetaan niihin osa-alueisiin, mitkä kulloinkin panostusta vaativat, Niemi muistuttaa.
Jymyllä oli ennen Kuusamo ottelua alla hyvä kahdeksan ottelun pituinen putki, jossa joukkue otti vähintään pisteen jokaisesta pelaamastaan pelistä.
– Siinä näkyy hyvin, kuinka peli on kauden mittaan kehittynyt. Pelaamme monipuolisempaa hyökkäysepeliä ja edellisessä OrPo pelissä tuli esiin meidän tahtotaso. Voitontahto ja taistelu käänsivät sen pelin meille, Niemi toteaa.
JARI HAKALA

LP-Vampula - Nurmon Jymy
2020-02-15 17:00

Nurmon Jymy - LP Kangasala
2020-02-23 17:00 | Nurmohalli, Länsitie 30, 60550 Seinäjoki, Suomi
Jymy kohtaa sarjakärjen

Nurmon Jymy kohtaa lentopallon naisten mestaruusliigan runkosarjan kääntyessä loppusuoralle ensi sunnuntaina kotisalissaan Nurmohallissa sarjakärki LP Kangasalan. LP Kangasala johtaa sarjaa kahden pisteen erolla Pölkky Kuusamoon. Kun kolme sarjakierrosta on jäljellä, nämä kaksi joukkuetta ratkaisevat runkosarjan voiton.
LP Kangasalan kymmenvuotisella liigataipaleella joukkue on voittanut kaksi SM-hopeaa ja kaksi SM-pronssia sekä Suomen cupin kahdesti. Silti joukkueen piikkipaikka on ehkä hieman yllätys.
– LP Kangasala hieman yllätti alkukaudesta, mutta kun on nähnyt joukkueen pelaavan, niin ei ole yllätys, että se on kärjessä. Joukkue on hyvin rakennettu ja siellä on jokaisella paikalla tasokkaat pelaajat. Vahva kuusikko, luonnehtii Jymyn yleispelaaja Tanja Eteläaho sunnuntain vastustajaa.
Eteläaho toteaa Kangasalan ulkomaalaispelaajien hankinnan menneen nappiin. Joukkueen yleispelaaja Mary-Kate Marshall on liigan kuumimpia pelaajia tällä hetkellä. Myös toinen jenkki passari Caila Stapleton ja valko-venäläinen keskitorjuja Julia Miniuk ovat pelanneet hyvän kauden.
– Lisäksi joukkueessa on Suomen maajoukkuepelaajat Roosa Laakkonen ja libero Tiiamari Sievänen. Sievänen on pelin sielu ja hakee palloja peliin. Marshall on liigan kovin. Hän nostaa hyvin ja hyökkää monipuolisesti, Eteläaho jatkaa.
Eteläaho on pelannut Jymyssä kaikki kolme liigakautta. Tällä kaudella hän on pelannut vähemmän, mutta ollut joissakin kotipeleissä syöttövaihto roolissa.
– Peliharjoituksissa olen ollut kahdesti viikossa sparraajana mukana. Kotipeleissä olen ollut, kun perheen muut menot ovat sen mahdollistaneet. Pojat pelaavat jalkapalloa ja salibandyä ja olen itse pelannut enää heidän ehdoillaan. Mieheni Jarmo valmentaa Jymyn salibandyjoukkuetta ja minä olen ollut enemmän mukana poikien harrastuksissa.
Yleispelaaja on kuitenkin ollut joukkueen mukana niin paljon, että tietää Jymyn tämän kauden joukkueen olevan monipuolisin kolmen liigakauden joukkueista.
– Kaisa Nyman tuo joukkueeseen kokemusta ja johtajuutta. Ulkomaalaishankinnat ovat olleet hyviä. Jos joulutauon jälkeen tullut Madeline Haggerty olisi ollut mukana jo alkukaudesta, niin uskon, että Jymyllä olisi enemmän pisteitä. Haggerty on tasapainottanut joukkuetta.
Jymy on kohdannut sarjakärjen kahdesti runkosarjassa. Molemmissa otteluissa LP Kangasala on vienyt voiton erin 3-0. Tosin molemmissa peleissä mentiin kahdessa erässä aina jatkopalloille ennen kuin erävoitot ratkesivat. Jymy on liigassa kahdeksantena kiinni viimeisessä play-off paikassa.
– Voimasuhteet liigassa ovat muuttuneet kauden mittaan. Liiga on tasainen ja kaikki on mahdollista. Nyt pitää vain saada pelirohkeus esiin ja vastaanotto pitämään. Hyökkäysvoimaa Jymyssä kyllä löytyy, Eteläaho vakuuttaa.
JARI HAKALA

LiigaPloki - Nurmon Jymy
2020-03-05 18:30

Nurmon Jymy - Hämeenlinna
2020-03-08 17:00 | Nurmohalli, Länsitie 30, 60550 Seinäjoki, Suomi
Jymy taistelee pudotuspelipaikasta

Nurmon Jymyn lentopallon naisten mestaruusliigan joukkueella on edessään kaksi ratkaisevaa ottelua taistelussa runkosarjan kahdeksannesta sijasta ja paikasta pudotuspeleihin. Tällä hetkellä Jymy on kahdeksantena kaksi pistettä edellä pudotuspeliviivan alla olevaa Rovaniemen WoVo:a. Rovaniemellä on jäljellä yksi ottelu sen kohdatessa ensi lauantaina sarjavitosen LP Vampulan kotonaan. Jymyllä puolestaan on jäljellä kaksi ottelua. Ensin torstaina vieraspeli Pihtiputaalla sarjakolmosta LiigaPlokia vastaan ja sunnuntaina runkosarjan huipennus kotona Nurmohallissa sarjakuutosta Hämeenlinnaa vastaan.
– Pihtiputaalta lähdemme hakemaan pisteitä niin, että jo se peli ratkaisisi pudotuspelipaikan. LiigaPlokin valmentaja on vaihtunut ja joukkue pelaa nyt rauhallisempaa peliä. Kahdella pisteellä paikka on varma ja hyvää on myös se, että paikka on täysin meidän omissa käsissä. Nyt pitää vain pystyä voittamaan, toteaa Jymyn päävalmentaja Kari Tuomela.
Jymyn selkeä tavoite on pääsy pudotuspeleihin. Karsintapelit olisivat muutenkin hankalat, sillä niiden osalta liigajoukkueille tulee lähes kuukauden ottelutauko. Rovaniemen nousu lähelle Jymyä on ollut ehkä hieman yllättäväkin.
– Harmittaa se, että runkosarjan kolmospaikan osalta on pelattu ristiin, Tuomela huomauttaa.
Jymyn osalta runkosarja huipentuu kotiotteluun Hämeenlinnaa vastaan. Alkukaudesta Hämeenlinnassa Jymy hävisi 3-0, mutta kuittasi joulutauon jälkeen kotonaan voiton erin 3-0.
– Kova taistelu pisteistä tulee. Hämeenlinna tulee varmasti ykköskuusikollaan, vaikka ottelulla ei enää ole sille merkitystä, sillä Hämeenlinna on joka tapauksessa kuudes. Me pääsemme myös pelaamaan vailla loukkaantumisia. Jos meidän pudotuspelipaikka ei aiemmin ratkea, niin selvää on, että tästä pelistä voitto halutaan, Tuomela jatkaa.
Hämeenlinna kärsi alkukaudesta loukkaantumisista ja osa ulkomaalaisista pelaajista oli poissa. Nyt Hämeenlinna on kuitenkin iskukykyinen ja tasokas. Vaihdosta löytyy pelaaja paikalle kuin paikalle.
– Hämeenlinna on liigan tasaisimpia joukkueita ja se pelaa monipuolista hyökkäyspeliä, jota on vaikea lukea. Uusi hakkuri Mikayla Shields on vasuri ja hän tuo nimenomaan hyökkäyspeliin monipuolisuutta, Tuomela mainitsee.
Hämeenlinnan hakkurina pelasi alkukaudesta Olouma Okaro, mutta hän loukkaantui ja Shields tuli korvaajaksi. Joukkueessa on kolme ulkolaista. Shieldsin lisäksi argentiinalainen keskipelaaja Victoria Michel Tosi ja serbialainen yleispelaaja Ivana Jeremia. Kaksi kautta Jymyssä pelannut Karoliina Friberg palasi takaisin Hämeenlinnaan ja tuttu pelaaja kotiyleisölle on myös Jymyn kasvatti Emmi Riikilä.
– Olemme harjoitelleet hyvin ja kaikki ovat terveenä. Toivotaan, että runkosarjan päätösotteluun löydämme joukkueena parhaan vireen. Lähdemme pelaamaan rohkeasti omaa peliä ja taistelemaan voitosta, Tuomela painottaa.
JARI HAKALA

JymyVolley - Kuortane
2020-09-24 19:30 | Nurmohalli, Länsitie 30, 60550 Seinäjoki, Suomi
Harjoituspeli Nurmohallilla to 24.9. klo 19.30.
Liput 5€
kausikortilla ilman, pelissä myös kausikorttien lunastusta!
Valmentaja/jojo-korttien myyntiä – pelaajakorttien jakoa
Tervetuloa katsomaan uudistunutta joukkuetta, kioski avoinna!

JymyVolley - LP-Vampula
2020-10-04 17:00 | Nurmohalli, Länsitie 30, 60550 Seinäjoki, Suomi
Jymy liigaan kotimaisin voimin

Nurmon Jymy teki naisten lentopalloliigan joukkueen osalta alkavalle kaudelle selvän strategisen valinnan. Ulkomaalaisvahvistukset ovat poissa sekä viime kaudella kokemusta tuonut Kaisa Nyman. Jymy lähteekin kauteen täysin kotimaisin voimin tai voisi jopa tarkentaa, että lähes etelä-pohjalaisella joukkueella. Vahvistuksia on toki kaksi. Riikka Valkonen tulee Oulun suunnalta ja Venla Raitala Raisiosta. Muuten laajassa 16 pelaajan liigaringissä on omia ja maakunnan kasvatteja.
– Haluamme antaa nuorille pelaajille peliaikaa. Yksi ulkomaanvahvistus saattaa olla hankintalistalla, mutta kieli keskellä suuta on nyt vain mentävä. Takana on kuitenkin poikkeuksellinen vuosi ja ehkä edessäkin, viittaa joukkueen valmentajana kesäkuussa aloittanut Kari Raatikainen korona-pandemiaan ja sen mukanaan tuomiin joukkueurheilun murheisiin.
Raatikainen painottaakin, että nuorennusleikkauksen myötä odotukset tulee myös olla realistiset. Nuorella joukkueella ei kovin paljon kokemusta ole muutamia pelaajia lukuun ottamatta.
– Meidän ei ole syytä painaa paniikkinappulaa, jos peli ei kulje kovia joukkueita vastaan. Täytyy toivoa pitkää pinnaa kaikilta, aina kotikatsomoa myöten, Raatikainen korostaa.
Jymy on pelannut kuusi harjoitusottelua. Raatikainen on tyytyväinen syöttö- ja vastaanottopelin tasoon.
– Hyökkäysvarmuutta ja monipuolisuutta pitää saada lisää, että pystymme haastamaan vastustajat. Hyökkäyspeli ei saa olla yhden pelaajan varassa, vaan odotan, että riveistä nousee ratkaisijoita.
Jymy kohtaa sunnuntain kotiavauksessa LP-Vampulan. Passari Annina Keinosen loukkaantuminen kauden avauksen kynnyksellä harmittaa.
– Päivä kerrallaan mennään ja katsotaan pystyykö Annina pelaamaan. Joukkue kuitenkin odottaa jo kovasti sarja-avausta. On mukava päästä Nurmohalliin pelaamaan.
Raatikainen tuli Jymyyn Kuortaneelta. Valmentajalla on pitkä kahdenkymmenen vuoden kokemus liigavalmennuksesta niin miesten kuin naisten liigasta. LP Viestissä kului viisi vuotta ja Mikkelin Passarien valmennuspäällikkönäkin hän on toiminut. Maajoukkuekuviot ovat tutut naisten maajoukkueesta kolmen vuoden ajalta. Joukkue asettaa tavoitteen kauteen tällä viikolla.
– Avaus Vampulaa vastaan on meille hyvä, sillä Vampula lähtee sarjaan samoista lähtökohdista. Joukkueessa on vain kotimaisia pelaajia ja joukkue on varsin nuori.
Raatikainen painottaa, että liigan alkukierrokset eivät vielä kerro totuutta joukkueiden välisistä voimasuhteista.
– Kangasala on niminä vahvin. Joukkueessa on maajoukkuepelaajia. Salossa peruspelaaminen on hyvällä tasolla. Kuusamo puolestaan on hyvin ulkomaalaispainotteinen. Siellä on kasassa hyvä paketti. Hämeenlinnakaan ei varmasti ole statisti. Se rakentaa aina kovan joukkueen jossain vaiheessa kautta, Raatikainen listaa kärkipään joukkueita.
JARI HAKALA

LP Kangasala - JymyVolley
2020-10-08

JymyVolley - WoVo
2020-10-11 17:00 | Nurmohalli, Länsitie 30, 60550 Seinäjoki, Suomi
Napapiirin ylpeys vastaan Nurmohallissa

Komealla kotivoitolla naisten lentopallon mestaruusliigan avannut Nurmon Jymy jatkaa kotiottelujen merkeissä jälleen ensi sunnuntaina, kun vastaan tulee Napapiirin ylpeys WoVo Rovaniemi. Myös WoVo voitti kauden avauksensa, kun se voitti kotonaan kuopiolaisen Puijo Volleyn. Jymyn voittolukemat LP Vampulasta kirjattiin lukemin 3-1 ja WoVon voitto Puijosta erälukemin 3-2.
– Oli hyvä peli meiltä ja voitosta jäi hyvä fiilis. Meillä oli hyvä henki kentällä ja saatiin kausi käyntiin, totesi avausottelussa 21 pistettä tehtaillut Jymyn hakkuri Henni Rinta-Keturi.
Rovaniemi on ollut yksi Jymyn päävastustajista viime kausilla. Lähtökohdatkin joukkueilla ovat hyvin samankaltaiset, sillä Rovaniemi pelaa Jymyn tapaan kotimaisin voimin. Rovaniemellä on myös nuori joukkue, mutta kokemustakin löytyy, kun libero Outi Polso teki sopimuksen kauden kynnyksellä. Myös Iida Paananen ja Riikkaliisa Kärkkäinen ovat kokeneita pelaajia 30-vuotisjuhlavuottaan viettävällä rovaniemeläisjoukkueella.
– Tuttu vastustaja ja olemme pelanneet heitä vastaan tiukkoja matseja. Tulee varmasti hyvä tasainen peli ja hyvällä pelillä taistelemme voitosta, ennakoi Rinta-Keturi.
Kauden avauspelissä Rinta-Keturi oli Jymyn kovin pistenikkari 21 pisteellään. Rinta-Keturin syöttö oli tikissä, sillä yhdeksän pistettä tuli ässäsyötöillä. Yksi piste tuli torjunnalla ja muut hyökkäyspelissä.
– Syöttö toimi meillä hyvin ja vastaanoton kautta pääsimme rakentamaan monipuolista hyökkäyspeliä. Salla tarjosi hyviä passeja, kehuu Rinta-Keturi ensimmäisen liigapelinsä pelannutta Jymyn passaria Salla Rinta-Tassia.
Sarjan alku on tiivis, sillä torstaina ennen kauden toista kotiottelua Rovaniemeä vastaan, Jymy pelaa ensimmäisen vieraspelinsä Kangasalalla. Kangasalan joukkueessa on viime kauden Jymystä kaksi tuttua pelaajaa Karoliina Friberg ja jenkkivahvistus Jody Larson.
– Kova joukkue on vastassa. Siellä on myös useita maajoukkuepelaajia. Yhden harjoituspelin olemme pelanneet. Vastassa on hyvää torjuntapeliä pelaava ja kovaa hyökkäävä joukkue, Rinta-Keturi jatkaa.
Rinta-Keturi pelaa toista kauttaan Jymyn liigajoukkueessa. Viime kaudella hän pääsi kokeilemaan liigatunnelmaa, mutta oli nyt aloituskuusikossa kauden avauksessa.
– Jymyssä olen pelannut lentopalloa seitsemänvuotiaasta lähtien.
Rinta-Keturi opiskelee Seinäjoen Lukiossa urheiluakatemiassa. Akatemiassa on eri lajien edustajia, joista lentopalloilijoita on kolme.
JARI HAKALA

OrPo - JymyVolley
2020-10-14, 2021-01-24

JymyVolley - LP Viesti
2020-10-18 17:00 | Nurmohalli, Länsitie 30, 60550 Seinäjoki, Suomi
Mestari saapuu Nurmohalliin

Nurmon JymyVolley saa seuraavassa kotiottelussaan sunnuntaina Nurmohallissa vastaansa seuran kotimaan kärjestä, kun salolainen LP Viesti juoksee verkon toiselle puolelle. LP Viesti on voittanut perustamisvuotensa 2008 jälkeen yhdeksän suomenmestaruutta ja ollut mitaleilla jokaisena naisten mestaruusliigavuotenaan sijoittuen mestaruuksien lisäksi kahdesti hopealle.
– Kovaa hyökkäävä joukkue tulee vastaan. Sieltä tulee palloa kovaa ja jyrkkää sekä tarvittaessa jujujakin. Puolustuksen ja torjunnan pitää meillä olla hereillä. Joukkueen passari Viktoriia Tuchashvili pyörittää monipuolista hyökkäyspeliä kovalla tempolla, tietää Jymyn libero Laura Penttilä.
Tuchashvilin ja keskipelaaja Anna Czakan yhteistyö on toiminut tällä kaudella hyvin ja Czakan on kartuttanut tehopisteitään varsin kovilla tehoilla.
– Czakan on kovin uhka, mutta LP Viesti on aina kova vastus. Joukkueessa on kokeneita ja taitavia pelaajia, Penttilä jatkaa.
LP Viesti kärsi liigan avauskierroksella tappion Kuusamon Pölkylle, mutta on saanut sen jälkeen pelin toimimaan ja kuittasi jo myös tappion kuusamolaisjoukkueelle. JymyVolley on kohdannut harjoitusottelussa LP Viestin kerran ennen kauden alkua.
– Se oli meidän ensimmäinen tämän kauden harjoituspeli liigajoukkuetta vastaan. Turpiin tuli, mutta meidän oma peli parani koko ajan sen pelin aikana ja on kehittynyt siitä edelleen, Penttilä painottaa.
JymyVolleyn libero on tyytyväinen joukkueensa kauden alkuun ja myös oma peli on sujunut hyvin.
– Startti kauteen on ollut hyvä. On treenattu kovaa ja saatu hyvät opit valmennukseen. Myös sovittua taktiikkaa on pystytty hyvin noudattamaan ja asenne on kunnossa, Penttilä toteaa.
JymyVolley on voittanut kaksi ottelua ja hävinnyt yhden. Viimeksi sunnuntaina Nurmohallissa kukistui rovaniemeläinen WoVo.
– Siinä pelissä meille tuli paljon helppoja virheitä, mutta voitto on aina voitto.
Ennen sunnuntain kotiottelua JymyVolley matkustaa keskiviikkona Orivedelle otteluun OrPo:a vastaan.
– Kerran kohtasimme harjoitusottelussa. Siellä on runko säilynyt hyvin viime kaudesta ja Kaisa Nyman on tuttu nimi Kaisan pelatessa viime kaudella meillä. Vastassa on hyvä torjunta, mutta ei ylitsepääsemätön, Penttilä vakuuttaa.
JARI HAKALA
>> Ottelun käsiohjelman löydät täältä.

JymyVolley - Puijo Wolley
2020-10-25 17:00 | Nurmohalli, Länsitie 30, 60550 Seinäjoki, Suomi
Jymy pirteästi aloittaneen Puijon kaatoon

JymyVolleyn kotipelit saavat jatkoa sunnuntaina, kun toista kauttaan naisten lentopallon mestaruusliigassa pelaava kuopiolainen Puijo Wolley saapuu Nurmohalliin. Sarjanousijakautenaan kalakukkokaupungin joukkue ei juuri pisteillä juhlinut, mutta toisella liigakaudella peli on kulkenut paremmin.
– Puijo on taisteleva ja yllättävä joukkue. Se on pelannut hyviä otteluja alkukaudesta myös kärkipään joukkueita vastaan. Joukkue pelaa lisäksi meidän tapaan täysin kotimaisin voimin. Ulkomaalaisvahvistuksia ei ole, taustoittaa Jymyn kapteeni Riikka Valkonen tulevaa vastustajaa.
Valkonen näkee Puijon vahvuudeksi tasaisuuden. Yksittäistä pallontappajaa ei joukkueessa ole ja se tuo haastetta myös vastustajan torjunnalle. Puijo hyökkää monipuolisesti.
– Emme ole kohdanneet harjoituspeleissä, sillä Puijo pelasi vain yhden harjoitusottelun ennen kauden alkua ja valmistautui pitkästi omissa oloissaan.
Valkonen on tutkinut kuopiolaisjoukkueen tilastoja ja nostaa esiin laiturit Hilkka Hujasen ja Emilia Käännän.
– Lisäksi joukkueessa on kolme tasaista hakkuria ja liberot puolustaa hyvin. Puijolla ei myöskään ole kiinteää kuusikkoa. Joukkue kierrättää paljon pelaajia ja antaa mahdollisuuksia.
Valkonen on pelannut aiemmin Jymyssä kaksi kautta ykkössarjassa. Ylihärmästä kotoisin oleva lentopalloilija opiskeli Kuortaneen urheilulukiossa ja lähti opiskelemaan Ouluun luokanopettajaksi.
– Pidin lentopallosta välivuoden ja katselin pelejä kentän laidalla. Sen jälkeen pelasin kaksi kautta Oulun Kiskossa ykkössarjaa. Nyt opiskelut ovat sillä mallilla, että oli mahdollisuus lähteä Jymyyn mukaan.
Jymyn alkukauteen kapteeni on tyytyväinen ja katsoo jatkoon luottavaisin mielin.
– Olemme hyvin pystyneet haastamaan kärkijoukkueita. Viimeisimmässä pelissä LP Viestiä vastaan alku oli meiltä heikko, kun pääsimme peliin mukaan, meillä oli hyviä hetkiä. Kun olemme parhaimmillamme, tekeminen on hyvää.
Valkonen kaipaa lisää tasaisuutta pelin sisällä Jymyn otteisiin.
– Silloin pääsemme viemään peliä. Nyt meillä aallonharjan ja aallonpohjan välinen ero on liian iso. Sarja kyllä näyttäisi nyt olevan erittäin tasainen ja mielenkiintoinen. On myös useita pelkästään suomalaispelaajin matkassa olevia joukkueita ja se on hyvä asia.
JARI HAKALA
>> Ottelun käsiohjelman löydät täältä (.pdf).

JymyVolley - OrPo
2020-11-01 17:00 | Nurmohalli, Länsitie 30, 60550 Seinäjoki, Suomi
Rohkeutta lisää ja voitto kotiin

JymyVolley ja Oriveden Ponnistus lähtevät ensi sunnuntaina naisten lentopallon mestaruusliigan otteluun Nurmohallissa herkullisista lähtöasetelmista, sillä kuuden kierroksen jälkeen joukkueet ovat sarjataulukossa peräkkäin. Orivesi on sijalla kuusi ja JymyVolley sijalla seitsemän yhden pisteen päässä.
– Tulee varmasti taas tiukka peli, kuten ottelut Orivettä vastaan ovat aina olleet. Tulee pitkiä palloralleja ja yleisöystävällinen peli, arvioi JymyVolleyn keskitorjuja Sara Niemi.
Jymyllä on voitto taskussa edellisestä ottelusta Puijo Wolleyta vastaan. Orivedellä puolestaan on kaksi tappiota alla, kun joukkue on hävinnyt kotonaan niin LP Viestille kuin Pölkky Kuusamolle. Viimeisin voitto Orivedellä on kotiottelustaan JymyVolleyta vastaan parin viikon takaa.
– Silloin pelattiin pitkiä palloralleja ja erät olivat tiukkoja. Erien lopussa emme olleet Orivedellä tarpeeksi kovia. Nyt lähdemme kotihallissa hakemaan voittoa, Niemi jatkaa.
Kahden viikon takainen kohtaaminen Orivedellä oli neljän erän ottelu, joka kesti kaksi ja puoli tuntia. Kahdessa erässä mentiin jatkopalloille, joten yhtä hyvin peli olisi voinut kääntyä Jymylle.
– Orivesi pelasi kotonaan hyvin ja oli erien lopussa päättäväisempi. Nyt meidän pitää saada rohkeutta lisää ja tehdä rohkeita ratkaisuja tiukoissa paikoissa sekä pelata joukkueena hyvin yhteen.
Oriveden vahvuudet ovat hyvä torjunta- ja puolustuspeli.
– Pelkällä jauhamisella ei pisteitä irtoa. Meidän pitää pystyä löytämään erilaisia ratkaisuja. Luovuudella tulee tulosta.
Naisten mestaruusliigassa kärkikolmikko on tehnyt eroa muihin, mutta keskikasti on tasainen. Jymyn erottaa neljännestä sijasta vain kolme pistettä. Niemi nostaa Jymyn vahvuudeksi syötön ja vastaanoton.
– Ne osa-alueet antavat hyvän pohjan hyökkäyspelaamiselle. Olemme saaneet perustekemisen hyvälle tasolle. Olemme onnistuneet taktisesti hyvin ja nuoret pelaajat ovat kehittyneet kesän aikana. Meillä on intoa ja fiilistä kentällä.
Korona-pandemia on sekoittanut joukkuelajeja, mutta naisten lentopallon mestaruusliigassa on ainakin vielä päästy pelaamaan ohjelman mukaisesti.
– Kaikki joukkueet ovat tehneet hirveästi töitä kauden eteen ja jokainen liigapelaaja haluaa pelata kauden loppuun. Omalta osaltamme toimimme vastuullisesti. Mennään peli kerrallaan ja toivotaan parasta, Niemi painottaa.
JARI HAKALA
>> Ottelun käsiohjelman löydät täältä (.pdf).

Pölkky - JymyVolley
2020-11-07

WoVo - JymyVolley
2020-11-08

Hämeenlinna - JymyVolley
2020-11-15

LiigaPloki - JymyVolley
2020-11-21

JymyVolley - Pölkky
2020-11-22 17:00 | Nurmohalli, Länsitie 30, 60550 Seinäjoki, Suomi
Harjoitusten hyvä vire kentälle

JymyVolleyn riveissä ensimmäisen ottelunsa sunnuntaina Hämeenlinnassa pelannut passari Venla Hyttinen luottaa Jymyn lyövän neljän ottelun tappioputken poikki viikonvaihteessa, kun harjoituksissa huokuva hyvä vire ja tekemisen meininki saadaan siirrettyä myös kentälle.
– Harjoituksissa olemme painottaneet hyökkäyspelissä rohkeita ratkaisuja. Tekeminen harjoituksissa on ollut vahvaa. Se pitää nyt viikonvaihteessa saada kentälle, niin pääsemme iloitsemaan onnistumisista, Hyttinen painottaa.
Viimeiset viisi vuotta Riiassa pelannut Hyttinen on ollut Jymyn mukana kaksi viikkoa. Hän on pelannut aiemmin naisten lentopallon mestaruusliigaa Liiga Euran ja LP Viestin riveissä ennen Riian vuosiaan.
– Hämeenlinnassa tulin kentälle toisen erän lopulla ja kolmannen pelasin lähes kokonaan. Edellisestä liigapelistä oli viisi vuotta ja mukavalta tuntui päästä pelaamaan.
Hämeenlinnassa Hyttisen mukaan näkyi kahdessa ensimmäisessä erässä rohkeiden ratkaisujen puuttuminen.
– Kolmannessa erässä saimme paremmin otetta. Jos sillä meiningillä olisimme pelanneet alusta lähtien, niin olisimme kamppailleet erävoitoista.
Jymy saa vastaansa sunnuntain kotiotteluun sarjakakkosen Pölkky Kuusamon. Joukkueet ovat kohdanneet kerran tällä kaudella Kuusamon voittaessa kotonaan 3-0. Hyttinen on seurannut tarkkaan kotimaan liigaa ja on myös nähnyt Kuusamon pelejä videolta.
– Pölkky Kuusamolla on vahva syöttö. Meidän vastaanoton pitää toimia, niin pääsemme tekemään paikkoja. Lähtökohdat kotiotteluun ovat hyvät.
Ennen sunnuntain kotiottelua Jymy matkaa lauantaina Liiga Plokin vieraaksi Pihtiputaalle. Pihtiputaalla on kuuden pelin tappioputki alla. Jymyllä on neljä peräkkäistä tappiota. Selvää on, että molemmat joukkueet haluavat lyödä tappioputken poikki.
– Odotan tiukkaa peliä, sillä molemmat ovat voitonnälkäisiä. Lähdemme hakemaan voittoa, mutta mitään ei tule ilmaiseksi, Hyttinen muistuttaa.
Hyttinen toteaa, että viiden vuoden aikana liigassa on tapahtunut paljon. Suomalaispelaajia on päässyt ulkomaan kentille ja kehitystä on tapahtunut.
– Uusia nuoria kotimaan pelaajia nousee liigajoukkueisiin ja se kertoo hyvästä juniorityöstä. Jymy on siitä hyvä esimerkki. Jymyssä on tehty pitkäjänteistä juniorityötä ja on hienoa nähdä, kun se tuottaa tulosta.
JARI HAKALA
>> Ottelun käsiohjelman löydät täältä (.pdf).

JymyVolley - LiigaPloki
2020-11-27 18:30 | Nurmohalli, Länsitie 30, 60550 Seinäjoki, Suomi
Erien loput ongelmana

JymyVolleyn naisten lentopallon mestaruusliigajoukkueen keskitorjujaa Ada Peuraa harmittaa Jymyn kuuden ottelun pituinen tappioputki. Alku liigassa oli hyvä, mutta nyt voitot ovat karttaneet.
– Nyt on ollut synkempi kausi. Yritämme kuitenkin nousta takaisin alkukauden vireeseen ja voittojen tielle. Pistenälkä on kova, Peura painottaa.
Peura tiedostaa Jymyn viime ottelujen ongelman. Jymy taistelee tasapäin aina erien puoliväliin saakka.
– Lopussa olemme kuitenkin hävinneet. Pystymme hyvin taistelemaan, mutta pitkiä palloralleja pitäisi pystyä kääntämään voitoksi ja ammentaa sitä kautta hyvä fiilis loppuun saakka. Erien loput ovat olleet meille ongelma.
JymyVolley kohtasi LiigaPlokin lauantaina Pihtiputaalla. Ottelu oli joukkueiden ensimmäinen tällä kaudella LiigaPlokin viedessä täyden pistepotin erin 3-0. Toinen ottelu joukkueiden välillä tulee nopeasti vajaan viikon sisällä, kun pihtiputaalaiset saapuvat perjantaina Nurmohalliin.
– Ploki on kovaa hyökkäävä joukkue. Sillä on hyvät laitahyökkääjät ja ratkaisijoita löytyy myös keskeltä. Joukkueessa on vahvat ulkomaalaispelaajat.
Liiga Plokilla on peräti neljä jenkkipelaajaa. Hakkurina pelaa Lindsey Calvin. Lauren Matia on yleispelaaja. Jaidyn Blanchfield pelasi alkukaudesta liberona, mutta on nyt tehnyt tuhoisaa jälkeä hakkurina. Jaelyn Keene puolestaan on vahva keskellä.
– Kun Sofia Lehto tuli passariksi viime lauantain pelissä toisen erän puolivälissä, niin Ploki hyökkäsi enemmän myös keskeltä.
Peura korostaa, että Jymyn pitää pystyä vastaamaan kovatempoiseen peliin.
– Syöttö meillä on ollut hyvä. Torjunta- ja puolustuspeliä pitäisi pystyä parantamaan ja päästä niiden kautta pelin mukaan.
Peura on Laihian Lujan kasvatti. Hän pelasi uransa ensimmäiset kuusi kautta Lujassa ja nyt Jymyssä on menossa viides kausi, joista toinen liigajoukkueessa.
JARI HAKALA
>> Ottelun käsiohjelman löydät täältä (.pdf)

Puijo Wolley - JymyVolley
2021-01-03

JymyVolley - Hämeenlinna
2021-01-10 17:00 | Nurmohalli, Länsitie 30, 60550 Seinäjoki, Suomi
Jymyllä kevätkauden kotiavaus

Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma
JymyVolley avasi naisten lentopallon mestaruusliigan kevätkauden Kuopiossa PuijoWolleyta vastaan sunnuntaina. Nyt edessä on myös kevätkauden kotiotteluiden avaus, kun ensi sunnuntaina Nurmohalliin saapuu sarjakolmonen Hämeenlinna. Viimeksi Jymy on pelannut kotona marraskuun lopussa LiigaPlokin kaatuessa kotihallissa. Korona pandemia kuitenkin keskeytti ottelut LiigaPloki pelin jälkeen viideksi viikoksi.
– Nyt näyttää, että pääsemme sunnuntaina pelaamaan, mutta tilanteet vaihtelevat nopeastikin. Tyhjille katsomoille kuitenkin pelataan, kuten Kuopiossakin, toteaa Jymyn päävalmentaja Kari Raatikainen.
Jymyn syyskauteen ja seitsemänteen sijaan runkosarjassa Raatikainen on suhteellisen tyytyväinen.
– Odotusarvo ei ollut suuri ja sitä kautta haasteet kovat, mutta joukkue on vastannut niihin hienosti. Pari-kolme pistettä olisi ollut realistista saada lisää, sillä Orivedellä olimme hyviä vieraspelissä, ja meidän 3-2 voitot sekä Rovaniemestä että Kuopiosta olisivat hyvin voineet olla kolmen pinnan voittoja.
Raatikainen on tyytyväinen, että joukkue löysi syyskaudella oman peli-identiteetin.
– Joskus se riitti pelin voittoon ja joskus hyvään haastoon sekä oli myös pelejä, missä se ei riittänyt mihinkään. Syöttö- ja torjuntapeli ovat osa-alueet, jotka ovat olleet uomissaan hyvin koko kauden ajan.
Sunnuntaina vastaantuleva Hämeenlinna voitti kotonaan marraskuun puolivälissä Jymyn selvin lukemin. Hakkuri Yasmine Bjerregård Madsen oli yksittäisistä pelaajista pitelemätön.
– Peli Hämeenlinnassa ei ollut meiltä huono, mutta Hämeenlinna oli siinä vaiheessa syyskauden vahvimmassa vireessä. Iskukykyinen joukkue tulee vastaan ja meidän pitää parantaa omaa pelaamista. Täytyy myös muistaa, että yleensä kerran kaudessa joukkue pelaa superpelin. Me emme sitä ole vielä tällä kaudella pelanneet. Se voisi tulla vaikka nyt.
Poikkeuskausi on nyt Jymyllä puolivälissä. Jäljellä on 14 ottelua. Peliruuhka tammikuun lopulta maaliskuun alkuun on raju.
– Olemme tehneet paljon fysiikkaa, että kestämme peliruuhkan. Tämä kausi on jo tähän mennessä ollut hyvä oppimisprosessi paitsi joukkueelle, mutta myös valmennukselle.
Raatikainen toteaa, että joukkueen kesken puheet koronasta pyritään pitämään vähissä, mutta päävalmentaja sanoo, että usein keskustelu kuitenkin siihen menee.
– Kyllä itsekin pelolla mietin, mitä tapahtuu. Suomen rajojen ulkopuolella tilanne on monessa maassa kaoottinen. Kriisin hoito on ollut Suomelta hieno suoritus ja olisihan se aivan mahtavaa, jos pystyisimme kauden loppuun pelaamaan.
Raatikainen muistuttaa, että seurat kantavat lajissa kuin lajissa tällä hetkellä raskasta taakkaa.
– Pelkkää kuluahan tämä on, kun yleisöä ei ole. Täysi kunnia ja tuki tulee osoittaakin seuran toimihenkilöille, että he jaksavat puurtaa ja me saamme pelata.
Jymy on saanut harjoitella suhteellisen normaalisti koko joukkueen vahvuudella. Raatikainen kuitenkin painottaa, että nimenomaan pelaamista varten harjoitellaan.
– Joukkue on jaksanut pusertaa hyvällä motivaatiolla, vaikka epävarmuustekijöitä on koko ajan, Raatikainen kiittelee pelaajiaan.
JARI HAKALA

LP Viesti - JymyVolley
2021-01-13 18:30

JymyVolley - LiigaPloki
2021-01-20 18:30 | Nurmohalli, Länsitie 30, 60550 Seinäjoki, Suomi
JymyVolley ja Pihtiputaan LiigaPloki lähtevät Jymyn keskiviikkona pelattavaan naisten lentopallon mestaruusliigan kotiotteluun varsin samoista lähtökohdista, sillä molemmilla on takana kolme peräkkäistä tappiota. Selvää on, että voitto maistuisi molemmille joukkueille.
Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma (.PDF)
– Voitto tässä kohdin tekisi kyllä terää. Meillä on kotietu ja siitä pitää saada hurmos päälle, painottaa JymyVolleyn keskipelaaja Katariina Salminen.
Ottelu pelataan koronasta johtuen ilman yleisöä. Ottelu on Jymylle toinen kotisalissa, kun yleisöä ei voida rajoitusten vuoksi peliin ottaa.
– Lämmittelyssä sen huomaa, kun katsomot ovat tyhjinä. Ottelun ollessa käynnissä keskitytään peliin, mutta toki tärkeä kannustus puuttuu. Siksi on tärkeää, että vaihtopenkki pitää meteliä ja myös me pelaajat kentällä olemme äänessä.
Joukkueet ovat tällä kaudella kohdanneet liigassa kahdesti eli tämä kolmas kohtaaminen on viimeinen runkosarjassa. Marraskuun puolivälin jälkeen LiigaPloki voitti kotonaan erin 3-0 ja vain viikkoa myöhemmin Jymy kuittasi kotonaan voitot tasoihin erin 3-1. Jymyn viimeisen voitto on juuri kotiottelusta LiigaPlokia vastaan. LiigaPloki puolestaan on päässyt voiton makuun tämän vuoden puolella, kun se voitti Rovaniemen WomanVolleyn.
– Kova joukkue on tulossa vastaan. LiigaPloki pelaa monipuolista hyökkäyspeliä, taistelee palloista loppuun asti ja on voitontahtoinen, Salminen toteaa.
LiigaPlokilla on neljä jenkkivahvistusta, jotka virolaisen Ingrid Kiiskin kanssa ovat hyökkäyspelin voimahahmoja.
– Viime peleissä keskipelaaja Sanni Rantanen on myös saanut paljon vastuuta. Kyllä sieltä palloja tulee joka suunnasta ja tarkkana pitää olla.
Salminen luottaa Jymyn vastaanottoon ja torjuntapeliin. Myös syöttöpeli on ollut hyvää läpi kauden.
– Omien pisteiden tekemistä lähdemme parantamaan eli hyökkäysvoimaa pitää saada lisää. Hyökkäysten päättäminen ja pallon tappaminen on ollut meillä viime peleissä haasteena. Olemme kuitenkin pelanneet hyviä pelejä, joten se on pienestä kiinni, Salminen muistuttaa.
Jymyllä oli pitkä tauko ennen kuin marraskuun lopun jälkeen pelit käynnistyivät uudelleen tammikuussa.
– Tärkeintä oli, että pääsimme harjoittelemaan ja pitkä tauko käytettiinkin hyväksi ja treenasimme paljon. Koko ajan oli toki odottavainen tunnelma, että päästään takaisin kentälle.
Salminen on Laihian Lujan kasvatti, joka tuli Jymyyn neljä vuotta sitten. Liigassa kausi on ensimmäinen. Nuori keskipelaaja on parantanut koko ajan otteitaan.
– Ensimmäinen liigavuosi oli aluksi opettelemista rytmiin. Kun on saanut peliaikaa, niin se on tuonut myös varmuutta.
JARI HAKALA

JymyVolley - Kuortane
2021-01-27 18:30 | Nurmohalli, Länsitie 30, 60550 Seinäjoki, Suomi
Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma (.PDF)
Nurmohallissa isketään naisten lentopallon mestaruusliigassa keskiviikkona yhteen paikallisottelun merkeissä, kun JymyVolleyta vastaan verkon toiselle puolelle asettuu Kuortaneen joukkue. Kuortaneen valmennuskeskuksen joukkue pelaa viime vuoden tapaan vain yhden kierroksen ottelut eli kohtaa jokaisen joukkueen vieraspelissä. Kuortaneen joukkueessa on nuoria pelaajia, jotka muodostavat tyttöjen maajoukkueen.
Kuortaneella on nyt takana kuusi ottelua, joista se on onnistunut saalistamaan vain yhden erävoiton ottelussa Rovaniemellä WomanVolleyta vastaan. Tilastot eivät kuitenkaan kerro läheskään kaikkea. Joukkue on pelannut tiukkoja eriä ja taistellut erävoitosta.
– Olemme kohdanneet ennen kauden alkua muutamissa harjoituspeleissä. Kuortaneen joukkue on taisteluhenkinen ja tiivis joukkue. Sillä on hyvä puolustus ja torjunta ja joukkue taistelee jokaisesta pallosta. Kuortane on pitkään harjoitellut yhdessä ja joukkuetta ei tule mitenkään aliarvioida, korostaa JymyVolleyn kapteeni Riikka Valkonen.
Jymy on viimeksi voittanut marraskuun lopulla kotihallissaan ottelun Pihtiputaan LiigaPlokia vastaan. Sen jälkeen korona keskeytti pelit kuudeksi viikoksi. Tammikuussa alkaneella kevätkaudella voitot ovat karttaneet Jymyä, vaikka kärkijoukkueitakin vastaan Jymy on pelannut tasaisia eriä. Jymyllä on alla viisi peräkkäistä tappiota ja selvää on, että nyt Jymy haluaa voittojen tielle.
– Voitto olisi enemmän kuin tervetullut. Hyvin olemme taistelleet, mutta pisteitä ei ole tullut. Nyt keskiviikkona lähdemme voittoa hakemaan, mutta se ei ole mikään itsestään selvyys, Valkonen painottaa uudelleen.
Jymy käytti kuuden viikon tauon kovaan ja laadukkaaseen harjoitteluun. Se onkin tarpeen, sillä edessä on varsin kova otteluruuhka. Kuortaneen jälkeen Jymy kohtaa kotonaan Puijo Volleyn ja matkaa sen jälkeen Rovaniemelle Woman Volleyn vieraaksi.
– Näistä kolmesta pelistä pisteitä pitää tulla. Olemme pelanneet tasaisia eriä ja näyttäneet, että pystymme haastamaan kärkijoukkueet. Kahteenkymmeneen pisteeseen saakka mennään tasaisesti, mutta erien viimeiset pisteet ovat olleet meidän ongelma. Kovuutta ja rohkeutta niihin tarvitaan lisää.
Jymyn joukkue on iskussa ja lähes koko rosteri mukana. Vain Jessica Salminen potee nilkkaansa.
– Ainakin seuraavat pelit mennään vielä ilman yleisöä. Se on harmi sekä seuralle, että meille pelaajille, mutta ei tälle mitään mahda, Valkonen toteaa.
JARI HAKALA

JymyVolley - Puijo Wolley
2021-01-31 15:00 | Nurmohalli, Länsitie 30, 60550 Seinäjoki, Suomi
Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma (.PDF)
JymyVolleyn ja kuopiolaisen Puijo Wolleyn ottelu ensi sunnuntaina Nurmohallissa on varsinainen kuuden pisteen ottelu. Puijo Wolley on avannut kevätkauden vahvasti naisten lentopallon mestaruusliigassa ja ottanut kuudesta pelaamastaan ottelusta 12 pistettä. Puijo on kiilannut sarjataulukossa Jymyn ohi seitsemänneksi Jymyn ollessa yhdeksäntenä kolme pistettä kuopiolaisten perässä. Nyt Jymyllä on mainio tilaisuus kolmen pinnan voitolla nousta tasapisteisiin Puijo Wolleyn kanssa.
– Tärkeä peli on edessä ja hienoa, että se on meillä kotipeli, vaikka yleisöä ei nyt olekaan, toteaa Jymyn hakkuri Henni Rinta-Keturi.
Joukkueet ovat kohdanneet runkosarjassa kahdesti, joten sunnuntain peli on kolmas ja runkosarjan viimeinen keskinäinen ottelu. Jymy voitti lokakuun lopulla Puijon kotonaan erin 3-2, mutta Puijo kuittasi voiton kevätkauden avauksessa tammikuun alussa samoin lukemin kotonaan.
– Tasaisia pelejä on ollut ja jokaisesta pisteestä pitää taistella kovaa. Meidän kotiottelussa alku oli meille vaikea, mutta käänsimme pelin voitoksi rohkealla hyökkäyspelillä. Kuopiossa puolestaan meille tuli virheitä, kun Puijo oli selvästi varmempi otteissaan, Rinta-Keturi jatkaa.
Puijo on pelannut kaikki kuusi tammikuun peliään kotihallissaan. Nyt joukkueella on edessään ensimmäinen vieraspeli kahteen kuukauteen. Puijo voitti kevätkauden neljä ensimmäistä kotiotteluaan. Nyt alla on kaksi tappiota.
– Puijo on hyvin puolustava joukkue ja se pelaa monipuolista hyökkäyspeliä. Tammikuun alun voitot ovat myös nostaneet Puijon joukkuehenkeä.
Jymyn leirissä ollaan myös ottelun alla hyvillä mielin. Kevätkauden alku oli vaikea viiden tappion myötä, mutta keskiviikkona Jymy löi tappioputken poikki voittamalla Kuortaneen.
– Tosi hyvä voitto ja se toi meille itsevarmuutta, kun kevään alku on ollut vaikea. Meillä oli hyvä syöttö läpi ottelun ja pelasimme hyvää hyökkäyspeliä. Puijoa vastaan meidän pitää pelata omaa peliä. Virheet pois ja rohkeaa hyökkäyspeliä sekä kova yritys erien loppuun saakka, niin Puijo kaatuu, Rinta-Keturi vakuuttaa.
JARI HAKALA
